b'\n_START_ARTICLE_\nLawrence Kasdan\n_START_PARAGRAPH_\nLawrence Kasdan (s. 14. tammikuuta 1949 Miami Beach, Florida) on yhdysvaltalainen elokuvaohjaaja, -tuottaja ja -k\xc3\xa4sikirjoittaja. H\xc3\xa4n syntyi Miamissa, Floridassa, valmistui vuonna 1966 Morgantown High Schoolista ja jatkoi opintojaan Michiganin yliopistossa._NEWLINE_Kasdan valmistui opettajaksi Michiganin yliopistosta 1972 ja toimi copywriterina mainostoimistoissa Detroitissa ja Los Angelesissa vuoteen 1977 saakka, kunnes suuntautui elokuvak\xc3\xa4sikirjoittajaksi ja v\xc3\xa4hitellen my\xc3\xb6s ohjaajaksi. H\xc3\xa4n on k\xc3\xa4sikirjoittanut elokuvan Kadonneen aarteen mets\xc3\xa4st\xc3\xa4j\xc3\xa4t (1981) George Lucasin ja Philip Kaufmanin tarinan pohjalta sek\xc3\xa4 Imperiumin vastaiskun (1980) yhdess\xc3\xa4 Leigh Brackettin kanssa ja Jedin paluun (1983) George Lucasin kanssa._NEWLINE_Kasdanin ohjaust\xc3\xb6it\xc3\xa4 ovat Huuma (1981), Sis\xc3\xa4rengas (1983), Silverado (1985), Yksin\xc3\xa4inen matkailija (1988), Rakastan sinut kuoliaaksi (1990), Grand Canyon \xe2\x80\x93 el\xc3\xa4m\xc3\xa4\xc3\xa4 kaupungissa (1991), Wyatt Earp (1994) ja Unensieppaaja (2003)._NEWLINE_Kasdan on saanut useita Oscar-, Bafta- ja Golden Globe -ehdokkuuksia, ja h\xc3\xa4n voitti vuonna 1992 Berliinin elokuvajuhlilla Kultaisen karhun._NEWLINE_Kasdan k\xc3\xa4sikirjoitti vuonna 2015 ensi-iltansa saaneen elokuvan Star Wars: The Force Awakens yhdess\xc3\xa4 J. J. Abramsin kanssa. Vuonna 2018 ensi-iltansa saanut Solo: A Star Wars Story tulee j\xc3\xa4\xc3\xa4m\xc3\xa4\xc3\xa4n Kasdanin viimeiseksi ty\xc3\xb6ksi T\xc3\xa4htien sodan parissa._NEWLINE_Lawrence Kasdanin pojat Jon ja Jake ovat my\xc3\xb6s elokuvaohjaajia.'